作者:儲光羲
標題:同房憲部應旋
內容:衡山法王子，慧見息諸苦。落發自南州，燕居在西土。養正不因晦，得中寧患旅。曠然長虛閑，即理寄行補。四句了自性，一音亦非取。橘柚故園枝，隨人植庭戶。我地少安住，念天時啟處。憲卿文昌歸，愉悅來晤語。車騎踐香草，僕人沐花雨。長風散繁雲，萬裡靜天宇。起滅信易覺，清真知有所。逍遙高殿陰，六月無炎暑。微言發新偈，粲粲如懸圃。直心視惠光，在此大法鼓。